钦定古今图书集成/明伦汇编/氏族典/第084卷 > 胡交修
## 钦定古今图书集成/明伦汇编/氏族典/第084卷 > 胡交修

按《宋史胡交修传》：“交修，字己楙，常州晋陵人。登崇宁
二年进士第，授泰州推官，试词学兼茂科首选，除编
类国朝会要所检阅文字。政和六年，迁太常博士、都
官郎，徙祠部，迁左司官，拜起居舍人、起居郎，昭慈太
后垂帘听政，除右文殿修撰、知湖州。建炎初，以中书
舍人召，辞，改徽猷阁待制，提举杭州洞霄宫。三年，复”
以舍人召，寻进给事中、直学士院兼侍讲。周祀守常
州，坐残虐免。会大旱，帝问交修致旱之由，对以“殆祀
佚罚”之故，乃以祀属吏。祀疑为交修所谗，上书告其
罪，遣大理寺丞胡蒙按验，交修无所絓。寻以徽猷阁
待制提举太平观。六年，召为给事中、刑部侍郎、翰林
学士、知制诰兼侍读。久之，迁刑部尚书。八年，以亲老，
除宝文阁学士、知信州，入辞，上欲留侍经筵，力言“母
老，愿奉祠里中以便养。”改提举江州太平兴国宫。九
年，召还，除兵部尚书、翰林学士。逾年，复请补外，除端
明殿学士、知合州。却私请，免上供以万计。领州数月，
卒。交修简重寡言，进止有度，为文不事雕琢，坦然明
白，在词苑号为称职。